Den ene mand, som er 30 år, blev anholdt ved 04.15 tiden, da Nordjyllands Politi modtog en anmeldelse om, at han havde truet sin ekskæreste med at slå hende ihjel. Det oplyser vagtchef, Peter Badsberg, fra Nordjyllands Politi. Truslen foregik via en SMS besked. Manden blev taget med på politistationen i Aalborg, hvor han sigtes for trusler på livet. Lidt senere, klokken 04.30, blev en 39-årig mand anholdt på Hovedvejen i Tornby. Her forsøgte han at trænge ind i sin ekskærestes bolig, hvor han slog en rude itu. Nordjyllands Politi sendte en patrulje ud til stedet, hvor den 39-årige blev anholdt og taget med på stationen i Frederikshavn. Det er endnu uklart, hvorvidt den 39-årige bliver sigtet for hærværk eller ulovlig indtrængen.

Referat:
To mænd i trediverne blev natten til onsdag anholdt af Nordjyllands Politi. Den ene for forsøg på at trænge ind i sin ekskærestes bolig, den anden for at true sin ekskæreste på livet.